Tiltale for forstyrrelse af den offentlige orden, jf. ordensbekendtgørelsens § 18, stk. 1, jf. § 3, stk. 1
Ret: Retten i Roskilde (1. instans)
Faggruppe: Straffesag — Bødesag
Sagsemner: Forbrydelser mod den offentlige orden;
Strafferetlige sanktioner og andre foranstaltninger;

/

RETTEN I ROSKILDE

D O M

afsagt den 26. oktober 2011

Rettens nr. 11A-3668/2010
Politiets nr. 1200-84220-00162-10

Anklagemyndigheden
mod
Tiltalte
CPR nr.

Anklageskrift er modtaget den 5. juli 2010.

Tiltalte, Adresse, 4000 Roskilde, er tiltalt for overtrædelse af

ordensbekendtgørelsens § 18, stk. 1, jf. § 3, stk. 1,
ved søndag den 9. maj 2010 kl. 02.30 i Roskilde Kommune, ud for
Hersegade 17, at have optrådt fornærmeligt, idet han gentagne gange kaldte
en politipatrulje for "nikkedukker", hvilket var egnet til at forstyrre den
offentlige orden.

Påstande

Anklagemyndigheden har nedlagt påstand om bødestraf.

Tiltalte har nægtet sig skyldig.

Sagens oplysninger

Der er afgivet forklaring af tiltalte og af vidnet politiassistent Vidne.

Tiltalte har forklaret, at han den pågældende aften var i byen med et par
venner på restaurationen "Garbus". Han havde fået 2 - 3 øl.

Inde på restaurationen blev han angrebet af en anden gæst, da han skulle
aflevere sin jakke. Han "lagde den anden gæst ned", og han blev herefter
smidt ud af en dørmand. Han bad dørmanden om sine 60 kr. retur og bad
om, at han kunne komme i kontakt med sine venner, så han kunne sige, at
han ikke længere var på restaurationen. Derefter kom politiet til stede. Han

Std 75271



/

side 2

henvendte sig til politiet og spurgte, om det kunne være rigtigt, at det var
ham, der var blevet smidt ud. Den ene betjent svarede, at det var op til
dørmanden.

Tre betjente bad ham så om at forlade området. Det ønskede han ikke, fordi
han gerne ville i kontakt med sine venner. Hvis han skulle forlade området,
ville han hellere gå en anden vej, end den, politiet anviste, fordi den vej
kunne han komme hen til et sted, hvor han kunne spille billard.

Der var ikke på dette tidspunkt andre uden for restaurationen. Han var rolig
og stille. På et tidspunkt blev han presset op mod en væg af en politimand.
Det gjorde ondt, og han bad politibetjenten løsne grebet. På dette tidspunkt
var han to gange blevet bedt om at forlade stedet. Han erkender, at han har
kaldt betjentene for "værktøjer i samfundet".

Efterfølgende kom den person, som tiltalte havde været i karambolage med,
ud af restaurationen. Han forstod nu, at det var derfor, at betjenten havde
presset ham op mod væggen. Han blev på dette tidspunkt anholdt. Han fik
sat håndjern på. Håndjernene blev sat forkert på, så han efterfølgende har
fået nedsat følelse i sin ene hånd. Han sad længe med håndjern på i politiets
bil. Han så sine venner komme ud af restaurationen og lede efter ham. Han
mener, at han sad der i 45 minutter til 1 time.

Han blev sat i detentionen. Han bad om en læge til sin hånd, og der kom en
læge til stede og spurgte om nogle personlige ting, men ignorerede hånden.
Han blev vækket meget tidligt af vagthavende og den anholdende betjent.
De bad ham skrive under på et stykke papir. Han ville gerne læse det først.
Fra bakken med sine ting tog han et stykke tyggegummi, fordi han havde
brug for at få noget i munden. Betjenten tog det fra ham og smed det væk.
Flere gange under forløbet har tiltalte spurgt, hvad han er blevet anholdt for.
Han har på intet tidspunkt fået oplyst dette eller sine rettigheder. Han har
klaget til statsadvokaten over betjentenes opførsel.

Politibetjent Vidne har forklaret, at han den pågældende dag kørte
værtshuspatrulje sammen med nogle kollegaer. De var rundt for at tale med
nogle forskellige dørmænd, og de var inde på restaurationerne for at se, om
alt var roligt. Da de kom til Garbos havde dørmændene smidt en beruset
mand ud. De bad politiet om hjælp til at fjerne den berusede mand, fordi
han generede deres arbejde. Vidnet forklarede, at de derefter flere gange
bad tiltalte pænt om at gå. Det ønskede han dog ikke. Tiltalte var rolig, men
beruset. Han grinede lidt hånligt og kaldte dem "nikkedukker". Da de
gentagne gange havde bedt ham forlade stedet, anholdte de ham.

Der var en del mennesker uden for, da de stod lige i døren til
restaurationen. Tiltalte var dog alene på stedet.

Tiltalte er ikke tidligere straffet.



/

side 3

Rettens begrundelse og afgørelse

Efter vidnets meget klare og sikre forklaring, har retten lagt til grund, at
tiltalte, som beskrevet i anklageskriftet, har kaldt politiet for nikkedukker
uden for restaurationen Garbos. Da "nikkedukker"må anses som
fornærmelig tiltalte, og da der på tidspunktet, hvor ytringen blev fremsat
befandt sig adskillige mennesker på stedet, har tiltalte herved forstyrret den
offentlige orden. Tiltalte er derfor skyldig efter anklageskriftet.

Straffen fastsættes til en bøde på 600 kr., jf. ordensbekendtgørelsens § 18,
stk. 1, jf. § 3, stk. 1.

Forvandlingsstraffen fastsættes som nedenfor bestemt.

Thi kendes for ret:

Tiltalte skal betale en bøde på 600 kr.

Forvandlingsstraffen for bøden er fængsel i 4 dage.

Tiltalte skal betale sagens omkostninger.

Dommer



/